<classify> KITUO cha Uwekezaji nchini TIC kinatarajia kuwasilisha hoja kwa serikali ili kutazama upya wingi wa taasisi, zinazokagua na kuratibu maeneo ya uwekezaji, kwani zinadaiwa kuongeza urasimu katika utendaji kazi.Miongoni mwa kampuni zinazolalamikia mfumo huo ni Kiwanda cha Sukari TPC Ltd cha wilayani Moshi kilichotoa taarifa TIC juu ya wingi wa taasisi hizo licha ya majukumu yake kutaka kufanana. Mkurugenzi Mkuu wa TIC, Geoffrey Mwambe alisema hayo wakati akizungumza na wawekezaji wa TPC baada ya kukagua upanuzi wa mashamba na mitambo kama juhudi za kuongeza uzalishaji wa sukari.Hata sisi tumeliona hili, wawekezaji wanapokea taasisi nyingi za serikali zinazokuja kila moja kwa wakati wake kufanya ukaguzi, wanajikuta muda mwingi wanakaa na wakaguzi kuliko kufanyakazi,alisema. Mwambe alisema changamoto nyingine ni suala la vibali vya kuishi na kufanyakazi nchini ambalo limekuwa likikumbwa na vikwazo vya mara kwa mara, jambo ambalo lisipotazamwa kwa jicho la tatu litakatisha tamaa wawekezaji. Alisema TPC yenye wafanyakazi zaidi ya 3,000 na wataalamu wa kigeni 19 inahitaji kutazamwa zaidi ili kuhakikisha wawekezaji hao wanapata fursa nzuri ya kuzalisha na kuongeza ajira kwa watanzania.Vipo vikwazo katika vibali vya kuishi na vile vya kufanya kazi nchini kutohuishwa kwa muda, sababu hazijajulikana, nitawasiliana na wizara ya kazi ili kama hakuna sababu ya msingi, tuwape vibali hivyo,alisema. Mwambe alisema TIC inaridhishwa na uwekezaji wa TPC na dhamira ya kuongeza mtaji hadi Dola za Marekani milioni 36 kwa ajili ya kuweka mitambo, kutengeneza mifumo itayoongeza uzalishaji na kukuza ajira kwa watanzania.Kwa upande wake, Kaimu Ofisa Mtendaji Utawala wa TPC, David Shilatu alisema mwaka uliopita TPC ilichangia zaidi ya Sh bilioni 13 kama gawio kwa serikali na kuongoza kwa taasisi ambazo zina hisa na serikali. Alisema kadhalika kampuni imefanya upanuzi wa eneo hekta 450, zitakazoongeza hivi karibuni tani 450,000 za miwa sawa na tani 45,000 za sukari ambazo zitaongezeka uzalishaji uliopo wa tani 110,000.  <topic>: KITAIFA 